
Genta Reina, 
Senhér Capoliér 
Estimats confraires, 
Cars amics felibres, 


Una de las forgas del Felibrige ven de la diversitat dels Omes e de las 
femnas qu’an facha son istoria dins las piadas dels primadieérs. Al dintre 
del consistori la cadena dels majorals titularis de la Cigala de Gasconha 
o de Gers escapa pas a n’aquesta régla. Diferents per lor epoca, lors 
conviccions religiosas o filosoficas, per lor parlar e lor origina : 
Gascons coma Blader e Plante, Catalans coma Bonafont e Amade, 
Roergat coma Mouly, Auvernhat coma Delrieu, totes pr’aqud son 
afrairats per lor fidelitat a la fe mistralenca. Laureng Ruffie siasquet un 
d’aquestes valhents. 

Nostre confraire lo Majoral Fourié, e son amic de mai de vint 
ans, lo descriu coma un “Ome magre, pro grand, a la cara coma 
escalprada a cops de pigassa, que caminava amb una cérta noblessa, 
qu’aimava de contar anecdotas sovent risoliéras e que vos escotava 
pacientament.””' 

“ T’amic Ruffié es quicom coma la cortesia personificada, 
caparut mas dobért als autres, enfiocat mas sens cap de maissentisa, 
pastat de tradicion, qu’enauca la critica a las arcanas d’una dialectica 
sera acabada aquesta presentacion que se vol amistosa, marcada 
pasmens del sagél de la sinceritat e de la vertat””’. 

Assajarai a mon torn de far en qualquas regas d’aquel mestre 
obrier de la nostra causa, qu’ajére l’escasenga de crosar qualques cops 
dins los acamps del Grelh Roergas e un darriér cop a la Santa Estéla de 
Seta, un retrach lo mai fisél possible. 


Es jol signe de Santa Estéla que nasquét ; un 21 de mai de 1921 ; 
dins l’ostal ont dabans el avian espelit sa maire e sa mairina, a Lacrotz- 
Falgarda, sus las bolas del Lauragués e de Gasconha, al sud de la 
banlega tolsana, sul camin de Foish. Camin que prenguét son paire 
davalat del vilatjot d’Ilhiér jocat a 900 metres d’alcada dins la val del 
Vicdessos en Ariéja. Ruffie, enfant unic agét per fortuna de veire al torn 


de son bré¢ sos quatre grands parents e cinc reire-grands, causa pro rara 
per son temps. Un en particuliér li balhet lo gost, l’evija e l’amor de la 
lenga nostra, foguét lo paire de sa mairina : Joan-Batista Loubet nascut 
en 1850 en Lauragués e defuntat en 1942, éra un contaire de tria 
qu’animava las velhadas ame sos contes e sos racontes en lenga d’oc. 
Ruffié sera agolardit per aquel aujol al maniment de la lenga d’oc. Es 
aquel biais de contaire, que tornam trobar pus tard dins l’Obra literaria 
del Majoral Ruffié. 


Fasquét sos estudis segondaris al collégi Malaret de Tolosa, a 
Vatge de 12 ans séc las leigons del Canonge Josep Salvat, Majoral del 
Felibrige e Capiscol de l’ Escola Occitana. Pus tard profita dels consélhs 
d’un autre de sos professors l’abat Paul Lasserre, curat de ROquas-de- 
Garona, felibre e méstre en Gai Saber. 

Contunha sos estudis superiors a |’Institut Catolic decant torna 
trobar lo Canonge Salvat e a la Facultat de las Letras de Tolosa. Dabans 
de partir pels Chantiérs de Joinéssa en 1941. 


Aprep la guérra, trabalha coma administrator e cadre comercial 
als grands magazins “Au Capitole’, junc’a sa retirada en 1981. Auria 
poscut o ajéssa volgut, trabalhar a un poste pus naut dins |’entrepresa 
“Paris-France”, mas l’estacament a son terrador li fasquét totjorn 
refusar una justa promocion que I’auria fach franhar luénh de son ostal. 
Pr’aquo accépta al dintre de son entrepresa la carga de consilhér per 
lensinhament tecnic, e se troba atal encargat de l’acuélh dels joves en 
aprentissatge dins l’entrepresa. 


Sos amics lo descrivon coma qualqu’un qu’ “aimava de 
filosofar. Era tanben e subretot un Ome de tradicion, estacat a sas 
rasics, a sa térra, a sa lenga e a sa religion”. E encara coma : “ un Ome 


de tradicion mas tanben de dobertura e de fidelitat’”’. 


Res d’estonant doncas se sos conciutadants li fan fisan¢a e lo 
portan de 1959 a 1965 conse-adjunt de sa comuna, puéi prumiér-conse 
de 1965 a 1971. Rai qu’ame 1600 abitants Lacrotz-falgarda es un pauc 
tragOta en comparason ame las autras comunas de la banlega de Tolosa, 


e en particuliér ame la vesina de Portet-de-Garonna e sos centres 
comercials gigantesques. Mas justament siasquét aqui tota una 
escomesa per acompanhar la prigonda mudason d’aquelas annadas, 
d’un vilatjot del Lauragués rural, de cap a las disparicion dels darriérs 
paisans e a la venguda de populacions novelas que calia integrar, sens 
sostar a las tentacions de la speculacion imobiliéira, e fin finala 
conservar a Lacrotz-Falgarda son biais de viure agradiu e son éime. 
Amaginam volontiér que lo pretzfach ducheét estre rufe, mas d’uéi 
Lacrotz-Falgarda demora un vilatge a cara umana a dos passes del 
bronzinadis de la metropoli regionala. 

D’avure ajut un conse felibre a son cap ne demora de tragas dins 
la toponimia, trobam atal, coma de juste, una androna Frederic Mistral, 
e un escach de noms tirat de la lenga d’oc dins los novels lotissaments, 
que amai siasquésson pas dechut a guel son ligats a son influenga : 
“place del rei-petit’”’, “place de la laouseto”, “rue des pibouls”... A la fin 
de son mandat se tOrna pas presentar, pr’aquo signe de fisanga es 
nommat, en seguida, en 1971 delegat del prefécte. 


Ruffié passa tota sa vida a Lacrotz-Falgarda dins l’ostal ont 
nasquét entorat de sa femna e de lor dos enfants ocupant sos lesers a la 
lectura, als taures, a las abilhas, e sustot a l’escritura en lenga d’oc. Es 
aqui que s’atuda, dos jorns dabans Nadal, lo 23 de decembre de 2003 
enrodat de l’afeccion dels sius. 


ae 

Ruffié tre lo brég ausiguét clantir la lenga d’oc, e pro leu 
s’interressét a l’escritura, pendent la guerra avia pas vint ans qu’auria 
participat a de concorses literaris organisats per l’Escolo deras 
Pirenéos’. I cal veire tanplan l’influenga de son reire-grand, poéta a sas 
oras 0 tanben la de sos rescontres ame lo Canonge Salvat. 

A vint ans ; en 1941 ; se fa marcar sul cartabéu de Santo Estéllo® 
dins la mantenénga de Gasconha-Bearn malgrat son parlar lengadocian 
que ne far segon son expression un ”noirigat de Lengadoc’”’’. Aquela 
expression fa plan segur resson a la declaracion d’amor e de fe de Pierre 
Goudouli escricha tres ségles pus léu “Noiiirigat de Toulouso, me play 


de manteni soun lengatge bél é capable de derarambulha touto sorto de 
councepcius, é per aco digne de se carra d’amb’un plumachou de préts 
é d’estimo”* 

Per malastre los tristes eveniments d’aquela pontanada treblada 
lo menan a prener sas distencias ame |’ accion regionalista. 

Torna pas dintrar al Felibrige qu’en 1973, marcat tornar mai sul 
cartabéu de la mantenenga de Gasconha-Bearn. Benléu endralhat aqui 
pel Majoral Nayroux, senator de |’ Ariéja, familhiér ame sa femna, 
regenta, de la val de Vicdessos decant la familha Ruffie ¢ra originaria e 
ont avid conservat l’ostal pairal. La lenga de Ruffié es un parlar enraisat 
a l’encdp en Lauragués e en Ariéja, amai se Ruffie mestreja las 
subtilitats linguisticas dels dos pargans. 

Sembla pr’aquo que las montanhas ariejesas ajésson determinats 
sos primiérs engatgaments. Sas primiéiras armas de felibres las far al 
dintre de l’Escolo deras Pirenéos, d’en primier coma poéta. Pendent tres 
ans ; de 73 a 75 ; va remportar un escach de premis als jocs florals 
organisats per l’escola en lenga d’oc, mas tanben en francés. En 75 
ganha quatre primiérs prémis, e recaup lo titol de Mestre es Jocs 
Flourals de l’Escolo deras Pirenéos. A n’aquela escasenga dintra al 
buréu de l’escola. Mas i demora pas que qualques meses. 


Pr’aquo l’accion militanta contunha, e aquo dins lo quite vilatge 
de Lacrotz-Falgarda, ont dempuéi 1968, doas oras per setmana, balha 
de corses de lenga e de cultura nostra. 


Reire escolan de Salvat, concurrent dels Jocs florals e demorant 
a dos passes de Tolosa, podia pas virar l’esquina a las activitats de 
escola felibrenca de Tolosa, l’Escola Occitana, amai se sa causida 
grafica, éra mimoritaria al dintre d’aquela associacion fondada per 
Perbosc e Estieu. Jos lo capiscolat d’ Andrieu Lagarde, en 1989, ne ven 
lo secretari, puéi lo jos-capiscol, ¢aquela sovent las amassadas del buréu 
se tenian a Lacrotz-Falgarda dins lo salon de la familha Ruffié. Aprep 6 
ans de trabalh lo 3 de mai de 1995 la cola Lagarde\Ruffie daissa sa 
placa a de monde pus jove’. Pr’aquo nostre Ome contunha de far prodél, 
fasent sa pléga, reganhant pas dabans los pretzfaches los mai reborsiers. 
“Era un ome d’una discrecion béla, totjorn prést a far prodél sense se 


botar en davant e mai sense se mostrar”'® aqui aqud qu’escriu Felip 


Carbona réire president de l’Escola Occitana e cap redactor de sa revista 
lo Gai Saber, que trabalhet mantun cop am’el. 


Apartenguét a maitas escolas felibrencas e en particulier al Grelh 
Roergas, l’escola felibrenca de Roergue, fondada entre maites per Enric 
Mouly autre illustre titulari d’aquesta Cigala de Gasconha. Atal sovent 
Yavéem vist lestiu a las Sant Justin, festas annadiéiras del Grelh, ont 
comptava un tropel d’amics. 


En 1983 sus prepausicion d’un d’entre elses, lo Majoral Zefir 
Bosc, es nommat a la Santa Estéla d’Espalion Mestre d’Obra del 
Felibrige, puéi l’an d’aprép Mestre en Gai Saber. 

En 1992, per la Santa Estéla de Menda es elegit Majoral del 
Felibrige a la Cigala de Gasconha o de Gérs, viusa de I’ Auvernhat 
Péire-Celestin Delrieu, en companhia de Gui Giraud de Grimaud. Ajét 
per pairin los Majorals Andriu Dupuis, Jan Fourié, e lo Roergas Péire 
Gombert. 

Atal tornava trobar al consistori d’amics coma Silvan Toulze de 
Carcin e Crestian Mathieu d’Albigés. Escrivans de valor e Omes, 
guelses tanben de tradicion estacats a lor térra e a lor religion’’. 


ae 


Ome d’accion, lo majoral Ruffié siasquet sustot un escrivan 
gascon de tria, amai se per el accion e escritura son aparelhats. La 
redempcion de la lenga passa per I’escritura, atal escriu dins “Era bouts 
dera mountanhos” 


“E se, per malur, les pouétos, les countaires, les escribans en 
lengo nostro se plégon les brasses e s’en ban fe la droumido, alabéts le 
noste parla toumbara pu bas que terro (e douma sira pas qu’uno lengo 
morto) D’aco n’en boulen pas. Encaro que cal qu’aquesto lengo sio 
coumprenso del pople : le soul e le grand Manteneire. Es pla aisit, 
n’aben qu’a noun teni a la grafio de Mistral, Roumanilho, Jansemin, 
Sarriu e tantis d’autres...”” 


Mantener la lenga, rai mas pas quana lenga que sia, una lenga 
enraissada dins son terrador, forta e rica de sa diversitat. Una lenga 
populara, tot lo contrari d’un patoés mas una lenga portaire de 
Videntitat e de l’ istoria de son pais, en un mot de l’éime e de l’engéni de 
son poble. 


E a l’ora ont d’unes somian d’una normalisacion descabestrada 
per nostra lenga fasém nostra aquesta idéia que los gascons 0 los 
provencals daissaran d’estre gascons 0 provengals se majencan o se 
aventuran lor parlar. Tornam dire aqui lo viélh proverbi qu’avém ausit 
un escach de cops dins la boca de nostres ainats “Sias de Roérgue, parla 
roergas !” 


Per aquo que toca la grafia de la lenga, totjorn entre Mistral e 
Perbosc, causiguét lo mestre provengal. Mas o fasquét sens sectarisme 
ni esperit partisan, publicant quand cresia qu’aquo li permetria d’estre 
legit per mai de monde dins l’una o l’autra de las ortografias. Perqué 
aquO primier per nOstre poéta es pas aqui : “So nostre : qu’es en 
prumie, la fiertat del passat ; L’istorio del terradou, la terro des aujols, 
le nost’oustal plasent e le tindadis del parla qu’aben poupat e que nous 
a bressats e que deben fé brounzina. So nostre, qu’es tabes la fé dins 
L’abeni, e subretout, uno fisto toutalo dins l’eime de nostro lengo que 
parlarem sense canho, ni bergounho e qu’escriuren sense crento ni pou 
coumo l’an escrito nostis grands dabansiés sense cap de farlabic””’. 
Cap de dobte, avia cavilhada al cor la fe mistralenca dins l’avenir de 
nostra lenga! 


E a Vlora d’escriure avid saique totjorn present al cap los 
primiérs verses de Mireio “Car cantan que per vautre, o pastre e gént 
di mas” o tanplan aquelses de Perbosc “Trobaires e Boiérs fan levar, 
en cantant lo doble noiriment de vida e de pensada’”’"*. 

D’efet e se reconéis el méme qu’es pas un Ome del poble tota 
son Obra es bastida coma un omenatge al monde del campestre, un 
testimoni de fiselitat a sas raissas. “Son pas un ome del poble del biais 


que s’en parla e s’en desparla, al jorn d’auei, dins les cenacles dels 


omes de tésta. M’empressi tot bél just d’éstre un noirigat de la terra 
mondina qu’a pantaissat tot umblament de cantar les aujols, lauraires, 
vinhairons, boiérs, pastors e de les enartar duncas a las estelas, aquelis 
valents qu’an pastat dame lor susor e endrudit de lor sanc le pais 
tolosan””’. 


Atal li se pot aplicar lo qualificatiu de poéta classique, d’en 
primieér dins la forma, trobarétz pas dins son Obra gessa de poesia liura, 
al contrari totjorn de téxtes d’un grand formalisme. Mas es sustot 
classique dins son idéia, son inspiracion, que posa d’en primiér dins la 
beutat enfachinanta del pais : 


“Canti las mountanhos pairalos, 

Picos e cimos biérjinalos, 

Ount s’espoumpo pels rocs, berturous, l’abardal, 
Las luscrambas de l’estelados 

Que danson la néit la palhado 

E nous daisson la rousoulado 

Qu’embreicho dins la bal, las lausas de l’oustal”’° 


E la segonda font d’inspiracion ven de los qu’an fach viure lo 
terrador : los paisans. Coma Blader a l’escota dels pus piétres per ne 
tirar un tresor dels contes de Gasconha, 0 coma Mouly, romancieér 
social, titularis de la cigala de Gasconha, Ruffie aima lo poble. Vei dins 
el lo portaire de valors eternas coma las del trabalh, de l’abnegacion e 
de l’amor de la térra noiriciéira. : 


Sabi pas sega, sauré pas laura, 

Ni les daths pica, ni les pics faura 

Cantaré plen cor : la simplo baquiéro, 

Les bouiérs per naut que foutchon l’auriéro, 
Les flagéls de bouich que rodon la iéro 

E les nostes pastous per les enaura'’ 


Al carcino! d’adopcion que soi, me venon aqui tornar mai de 
verses de mon compatriota e davanciér lo Majoral Perbosc que lor i fan 
resson. 


“Voli dire una cangon 

qu’en mon cor fa florison. 
Per mon méstre 

dusca a mon darriér moment 
voli prendre solament 

lo Campéstre”’"’. 


D’unes l’an qualifiat de passeiste, non pas certas ! , se vol 
solament lo testimoni d’un societat a mand de desapareisser e de 
s’avalir : 


“Atrabéts laurats, rocs e caminols 

Soun tournat tout soul al clot dels aujols 
Tout a pla cambiat : las founts aganidos 
Bousigos pels orts, bordos aplafidos, 
Noste clouquié mut, maisous espoutidos, 
O Vnostre terral dels plours e dels dols” 


Aplicat al vilatge d’Ilhier lo poéma pren tota sa forga, sus tota la 
comuna demoran pas qu’un vintenat d’abitants, una partida dels ostals 
se son esclafats los autres crompats per de forestiérs que venon passar 
qualquas setmanas l’estiu. Nostre autor vol testimoniar per menar de 
gran al molin de nostra reflexion sul monde de d’uéi atal aquo qu’ escriu 
dins lo lindal de Martranel cent_ans ia “Se la toco sus la bido a 
Martranel, i a un centenat d’annados, éro de refestina, coumo un caluc 
: brembes, regréts, remoustrancos e criticuns de touto meno, l’autou 
aurio ganhat gros s’abio decidat de s’en ana faire la droumido al 
cantou... Me soun avisat que dins un temps de grandis cambiaments que 
gisclon de pertout ande nous capbira, desbaria e carcanha serio un 
poulidet mejan de teni la rego e de cérca les quatre punts cardinals 
coumo fan les omes de la mar”””. 


L’avém dich, Ruffié demostrét tot son bais dins la poesia, d’unas 
revistas escampilhadas als quatre caires de la Térra d’Oc publiqueéron 
qualques téxtes : Les Amitiés du Vic-de-Sos, Les Amitiés de Saleix, Era 
bouts de la Mountanho, Canta Grelh, La Cabreta d’ Auvernha, La Brugo 
del Sidobre, L’Eissame de Saloun de Prouvencgo, La Ginesta d’Aur de 
Perpignan, La Revue du Jasmin d’ Argent, Les Floriléges de 1’ Académie 
Provengale de Tarascon, Les actes de 1’ Académie des Jeux Floraux de 
Toulouse. 

Mas siasquét sustot un fisél dels concorses en lenga d’oc, aprép 
una debuta ame los jocs florals de l’Escolo deras Pireneos, de 1975 a 
1992 data de son eleccion coma Majoral ganhet mai d’un cinquantenat 
de préemis e de joias. Dos cops siasquét laureat als jocs florals setenaris 
del Felibrige : en 1976 e un segond preétz de prosa en 1990 a la Santa 
Estéla de Nimes per Les Countes de Pifano, mas tanben siasquét laureat 
de |’ Academia del ginest d’or de Perpinhan, de la societat archeologica 
de Besiers, de Eissame de Seloun de Prouvengo, de |’ Academia dels 
jocs florals de Tolosa, de 1’ Academia de las letras e Arts de Peiregord, 
de la Bruga del Sidobre, dels Jocs Florals de Scéus, de Academia del 
Lengadoc, dels Jocs Florals del Comenge, e maites encara que segur 
m/’an escapats. 


Pr’aquo Ruffie trantalhara a estampar e recampar sos poémas en 
1983, avia alestit un recuelh en grafia mistralenca jol titol ’Agranhous 
del miu bosc” mas caldra esperar 14 ans, en 1998, per lo veire espelir 
jos un autre titol “Les garrabiérs en flors” e virat en grafia occitana. 


Renosant ambe la tradicion familhala de son aujol mairal, Ruffié 
se langa dins la dralha de contaire, e nos porgis dos libres escriches en 
grafia mistralenca lo primiér en 1990 “Les countes de Pifano”, puei en 
1997 ““Martranel cent _ans i a... “, malgrat lo nom del darrier libre tirat 
d’un massatge situat a una miéja lega al nord oest de Lacrotz-Falgarda, 
Vautor posa dins la memoria collectiva familhala tant del costat 
montanhol, que del costat lauragués, mesclant dins lo méme omenatge 
los dos terradors, los personatges e las adecdotas de Lacrotz-Falgarda e 
d’Ilhiér-e-Laramada. 


Los tres libres son estats publicats a compte d’autor, sens gessa 


d’ ajuda aquo explica lor difusion injustament limitada. 


Enfin dins los tiradors del poéta demora un darrér recuélh 
manescrich : “Les contes de l’ase_gris”, qu’esperam veire un jorn 
estampat. 


Sens far d’alongis e per acabar aqui l’evocacion de la vida e 
Pobra del Majoral Ruffié, podém afortir sens crenta. que demorara 
dins los sovenirs de cadun coma un felibre fisél e autentique : fisél] a sa 
térra, a sas originas e a sa lenga. E per totes coma un exemple a ségre. 


TIéra, lo 6 de mai 


1 Jean Fourié Bulletin de l’Escola Occitana 2004 

2 Jean Fourié Gai Saber n°462 

3 Jean Fourié Bulletin de l’Escola Occitana 2004 

4 Jean Fourié Gai Saber 2004 

5 L’Escolo deras Pirenéos siasquét fondada lo 18 de decembre de 1904 e afilhada al 
Felibrige lo 19 de mai de 1907 

6 Cartabéu de Santo Estéllo n°20 (1940,1941, 1942) p.59 

7 Profession de fe per l’eleccion de majoral 

8 Pierre Goudelin “A touts d’amb’un trinfle d’abertissamen” 

9 Felip Carbonne (capiscol) Patric Delmas (secretari) e Monica Raysse (clavaira) 

10 Felip Carbonne 2004 

11 e que moriguéron qualques meses pus tard, totes dos en 1993. 

12 Era bouts dera mountanho juillet/septembre 1975 revista de I’Escolo deras Pireneos 
13 Era bouts dera mountanho juillet/septembre 1975 

14 Lauraires e trobaires 1902 L’ Arada Antonin Perbosc 

15 Laureng Ruffié lindal Agranhons del miu bosc 

16 L. Ruffié Agragnous del miu bosc 

17 Moun pais p138 

18 Antonin Perbosc tirat de “Lo libre del campéstre” 

19 Martranel cent ansia... p. 14 


Vole dire un crane mercé a Dona Ruffié e a sos enfants per lor acuélh 
remirable e per lor gentum. 

Un crane mercé a mos confraires los Majorals Bosc, Fourié, Passerat e 
Dejean per lor acueélh e lors rensinhaments. 

E enfin un crane mercé a mos pairins los Majorals Fay, Courbet e Bosc 
que m’an jutjat ieu, piétre felibre roergas, pro digne de contunhar la 
cadena dels titularis de la Cigalo de Gasconha. 


OBRAS 


e Agranhous del miu_bosc — Les prunelles de mon bois 146 p. 
[Manuscrit dédicace du ler janvier 1984] 

e Les countes de Pifano — Les contes d’Epiphane second prix aux 
jeux septennaires du Felibrige a Nimes en 1990 Préface d’Odile 
Rio, Majoral du Felibrige 192 p. 1990 chez l’auteur 

e Laus de Péire-Celestin Delrieu Santo Estello del Lavandou 
Pentocousto de 1993 16 p. Lou Felibrige suplemen au n°209 

e Martranel cent ans 1a... — Martranel il y a cent ans... Préface du 
Majoral Pierre Gombert 310 p. 1996 chez I’ auteur 

e Les Garrabiérs en flors — Les églantiers en fleurs Préface du 
Majoral Jean Fourié 216 p. 1998 chez l’auteur 

e Les contes de l’ase gris [manescrich] 


Articles, contes e poémes parescuts dins un fum de revistas coma : 
Les Amitiés du Vic-de-Sos, Les Amitiés de Saleix, Era bouts de la 
Mountanho, Canta Grelh, La Cabreta d’Auvernha, La Brugo del 
Sidobre, L’Eissame de Saloun de Prouvencgo, La Ginesta d’Aur de 
Perpignan, La Revue du Jasmin d’ Argent, Les Floriléges de |’ Académie 


Provengale de Tarascon/Rhone, Les actes de l’Académie des Jeux 
Floraux de Toulouse, etc... e maitas encara... 

